E L Ő T E R J E S Z T É S

**Szombathely Megyei Jogú Város Közgyűlése Szociális és Lakás Bizottságának 2022. augusztus 29-i rendkívüli ülésére**

**Tájékoztatás rászoruló családok részére szociális célú tűzifa biztosításáról**

Szombathely Megyei Jogú Város Önkormányzata a fatüzeléssel fűtött lakásokban élő, szociálisan rászorult családok részére a fűtési szezonban tűzifát biztosít. A 300 m3 mennyiségű, kályhakész fát a Fogyatékkal Élőket és Hajléktalanokat Ellátó Közhasznú NKft. szállítja ki megközelítően 250 rászoruló család számára. Az elmúlt években a Szombathelyi Erdészeti Zrt. adományként biztosította a rönkfát, amely a FÉHE NKft munkatársai által került kályhakész feldolgozásra. A szociálisan rászorult családok a Szociális és Lakás Iroda, valamint a Pálos Károly Szociális Szolgáltató Központ és Gyermekjóléti Szolgálat munkatársai látókörébe került családok.

A FÉHE NKft-nél a tűzifa mellett korlátlan mennyiségben áll rendelkezésre papír-brikett, amely kevesebb fűtőértékkel bír, viszont hideg időjárás esetén kiemelt jelentőséggel bír. Jelenleg a cég telephelyén megközelítően 250 - 300 m3 mennyiségű rönkfa van.

A város területén a zöldfelületi rendszerek fenntartását, valamint az e feladatokhoz kapcsolódó egyéb szolgáltatásokat a Szombathelyi Parkfenntartási Kft. végzi, az Önkormányzattal 2019. évben kötött vállalkozási szerződés keretében. A szerződés rendelkezik a fenntartási feladatok során balesetveszélyt rejtő, vagy kiszáradt fák kivágásáról és azok szociális célú továbbhasznosításáról is. A Parkfenntartó a szerződésben foglaltak szerint jár el a kivágott fák tekintetében, az alvállalkozó bevonása nélkül kivitelezett fakivágások után a tüzelésre alkalmas faanyagot a telephelyére szállítja szociális célú továbbhasznosításra. A telephelyről a HÁROFIT Közhasznú Egyesület, a FÉHE NKft, valamint - az esetek döntő többségében - a társaság saját dolgozói viszik el a tűzifát. A Kft. ezen gyakorlata nem átlátható, a saját dolgozó kiválasztása esetleges, a városban működő szociális szervezetek, egyesületek tájékoztatása nem történik meg, így a rászoruló családok duplikációja a tűzifa biztosításának folyamatában nem kizárható. Az alvállalkozó bevonásával végzett fakivágások esetén a velük kötött szerződés alapján az alvállalkozó feladata a munkavégzés helyén történő teljes körű takarítás, amely keretében a kivágott fát a vállalkozó szállítja el.

A 2022. augusztus 1. napjától jelentősen megemelkedett rezsiköltség árak miatt az idei évben kiemelten fontos a tűzifamennyiség növelése, ezért javaslom, hogy a Bizottság kérje fel a polgármestert a Parkfenntartási Kft, illetve alvállalkozói által kivágott fák továbbhasznosítási gyakorlatának felülvizsgálatára oly módon, hogy a kivágott fák minden esetben a FÉHE NKft telephelyére kerüljön szociális célra történő hasznosítás céljából.

**Szombathely, 2022. augusztus „ ”.**

/: **Dr. Czeglédy Csaba :/**

**HATÁROZATI JAVASLAT**

**......./2022. (VIII. 29.) SzLB sz. határozat**

A Szociális és Lakás Bizottság arászoruló családok részére szociális célú tűzifa biztosításáról szóló előterjesztést megtárgyalta, és felkéri a polgármestert, hogy vizsgálja felül a Szombathelyi Parkfenntartási Kft által kivágott fák továbbhasznosítási gyakorlatát oly módon, hogy a kivágott fák minden esetben a FÉHE NKft. telephelyére kerüljön szociális célra történő hasznosítás céljából.

**Felelősök:**    Dr. Czeglédy Csaba, a Szociális és Lakás Bizottság elnöke

                      /a végrehajtás előkészítéséért:

Kalmár Ervin, a Városüzemeltetési Osztály vezetője,

Szentkirályi Bernadett, a Szociális és Lakás Iroda vezetője/

**Határidő:**      2022. szeptember 30.